CAOAYAN, Ilocos Sur, Hunyo 8 (PIA) – Pagam-amkan ti nakaru a layus a patauden ti Abra River no adda napigsa a bagyo gapu iti epekto ti panagbalbaliw ti klema a posible a didigraenna daytoy bassit nga ili ken dagiti kaarubana a luglugar pakairamanan ti Heritage City ti Vigan.
Daytoy ti waragawag ni Mayor Germelina “Germy” Goulart bayat ti interview ti media maipanggep iti kaadda dagiti 12 a barko iti taaw iti Caoayan nga agrekreklamo dagiti umili nga amangan no umay agminas dagitoy a pakaigappuan iti panaglayus.
“Saanda nga umay agminas dagitoy a barko no di para iti dredging,” inlawlawag ni Mayor Goulart “ta nasken a makali dagiti narabaw a karayan tapno saan a pakaigappuan iti panaglayus no adda dumteng a bagyo.”
Inlawlawag ti mayor a no narabaw ti karayan, awan ti pagtarayan ti danum nga aggapu iti Abra River isu a mangpataud iti layus isu a masapul ti dredging tapno umadalem ken maliklikan ti nakaru a panaglayus.
“Saan a black sand mining ti kaadda dagitoy a barko no di ket dredging,” kinuna ti presidente ti Ilocos Sur Mayors’ League “ uray agkukuyogtayo a mapan mangkita iti uneg dagita a barko numan pay kinunana a paboranna ti responsible mining ta makatulong met ti ekonomia iti pagilian.
Itay nabiit, nangisayangkat ti Provincial Disaster Risk Reduction and Management Council (PDRRMC) iti Rescue Operations Training kadagiti barangay officials ken tanod pakairamanan dagiti boluntaryo nga NGO’s (nongovernment organizations) iti Caoayan a naangay iti Municipal Auditorium tapno makatulongda iti tiempo ti didigra nangruna iti bagyo.
Nangisagana pay dagiti bumaranggay kadagiti rescue equipment babaen kadagiti local a materiales a masarakan iti ili ti Caoayan kas koma dagiti nagawangan a plastic a botelia ti mineral water a naputiputan iti iket a makatulong a salbabida iti tiempo ti layus, kinuna ti alkalde.
Saan laeng nga iti Caoayan ti pakaipakatan ti dredging operations no di pay iti Abra River ta pagam-amkan ngamin iti apektona ti Climate Change kas inreport ti Mines and Geo-sciences Bureau (GMB) a delikado daytoy no adda dumteng a napigsa a bagyo.
Kas iti report ti MGB a no aglippias ti Abra River gappuanan iti napigsa a bagyo, madidigra ti Caoayan, Bantay, Santa, Sta. Catalina, San Vicente ken ti Heritage City iti Vigan. Imbilang ti MGB a ti ili a Santa a kas Danger Zone nangruna Iti Santa Barangays Pasungol ken Tabucolan. (MCA/BPP/PIA- 1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn